Diari Oficial de la Generalitat Valenciana


Sumari del DOGV 3423, del 29-01-1999 (1999/337)

Informació pública de la modificació de les ordenances del parc industrial d'Ingruinsa. Règim d'usos.
-----------------------------------------------------------------------------------------------------

### Dades del document

Número de DOGV
:   3423

Data del DOGV
:   29-01-1999

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   1999/337


Organisme emissor
:   Ajuntament de Sagunt

Tipus de document
:   Anunci

Informació pública de la modificació de les ordenances del parc industrial d'Ingruinsa. Règim d'usos. [1999/Q337]
  
El Ple de la corporació municipal, en la sessió ordinària del dia 23 de desembre de 1998, va adoptar, entre uns altres, l'acord següent:
  
"14. Modificació de les ordenances del parc industrial d'Ingruinsa. Règim d'usos.
  
La Comissió Informativa d'Urbanisme, en la sessió ordinària de data 16 de desembre de 1998, va emetre, entre uns altres, el dictamen proposta següent:
  
Vist l'informe emés pel cap de Secció d'Urbanisme, que literalment diu així:
  
Vista la proposta realitzada per l'arquitecte municipal, cal informar del que es diu tot seguit:
  
1. Les disposicions que seran objecte de modificació figuren com a annex número 2 del Pla General d'Ordenació Urbana (PGOU) de Sagunt de 1992. En aquest sentit, ja que han sigut incorporades a aquest planejament, en formen part integrant, gaudeixen del seu rang i hauran de ser modificades d'acord amb el procediment establit per a la modificació del PGOU en la Llei Reguladora de l'Activitat Urbanística 6/1994.
  
2. Aquesta modificació no suposa, segons indica l'arquitecte, una modificació de l'aprofitament, cosa que eximeix de l'obligació imposada per l'article 55 de la Llei Reguladora de l'Activitat Urbanística 6/1994 de preveure dotacions complementàries que mantinguen la proporció entre els aprofitaments i les dotacions.
  
3. L'abast de les modificacions és aquest:
  
A) Es procedeix a canviar una simple qüestió terminològica que podia provocar confusions, ja que s'emprava el mateix terme per a un criteri de zonificació i per a mesurar el grau d'intensitat de les activitats i usos permesos al pla. En aquest sentit, per al criteri de zonificació s'emprarà el terme categoria i per al criteri d'intensitat d'ús s'emprarà el de grau, que s'ajusta amb la terminologia establida per a les activitats qualificades.
  
B) Es procedeix a eliminar el preàmbul de l'annex 2, atés que no té caràcter normatiu i és una simple justificació de la incorporació d'aquest al PGOU. A més a més del criteri d'aclariment sobre l'ordre de prioritats de les fonts caldria entendre'l modificat sobre la base de la modificació paral·lela que s'està tramitant, pel que fa al tema de límits, distàncies, altures, superfície, etcètera, i que ha sigut sotmés a informació pública al Ple de novembre.
  
C) L'article 19.c se suprimeix a l'efecte de permetre la implantació de l'ús indústria lleugera a la zonificació OCS Port i OCS Població, que fins a hores d'ara estava prohibida.
  
D) L'article 21 es modifica, a l'efecte de permetre la implantació de l'ús magatzem en un àmbit més ample que el fins a hores d'ara permés.
  
E) L'article 23 es modifica i actualitza en una qüestió merament terminològica, d'acord amb l'estat de l'actual legislació vigent i a la vista sobretot de la situació creada amb la legislació sobre liberalització d'hidrocarburs, de 1998.
  
F) Es crea un nou article, el 26 bis, que fa referència a la regulació de l'ús recreatiu.
  
En concret, destacar dels usos recreatius el que es diu tot seguit:
  
- A la zona grafiada al plànol, es permetrà amb caràcter únicament independent i exclusiu, de manera que si entre els usos possibles es tria el recreatiu, això comportarà l'exclusió en aquesta parcel·la concreta de cap altre ús.
  
- Es preveu una reserva d'aparcaments superior a la resta d'activitats, però que entra dins d'un plànol o criteri de proporcionalitat ja que aquestes activitats són susceptibles de concentrar una gran quantitat de clients, a diferència de la resta, en les quals essencialment s'atendrà la demanda generada pels mateixos treballadors.
  
- Fora de la zona grafiada se'n prohibeix la implantació com a activitat recreativa independent sense perjudici que es puguen establir aquelles que es troben afectades o al servei d'una altra activitat.
  
G) L'article 28 es modifica a l'efecte de mantenir un criteri anàleg a l'article 153, en tràmit de modificació, en els termes següents: convé tenir en compte que l'article 153 del PGOU, que remet a l'annex número 2, que és objecte d'aquest informe, està essent objecte d'una modificació paral·lela, referent a distàncies, a límits, superfície d'ocupació, altura, etcètera, en els polígons industrials. La modificació d'aquest article consisteix a canviar el sistema de fonts, i passen a aplicar-se en primer lloc les previsions dels articles del PGOU, i de manera supletòria les de l'annex número 2.
  
4. Com s'ha indicat anteriorment, aquestes normes cal entendre-les com document integrant del PGOU.
  
Per tant, per a la modificació d'aquestes, caldrà ajustar-se a allò que s'estableix en l'article 55 de la LRAU 6/1994, per la qual cosa cal complir el mateix procediment legal establit per a la seua aprovació, que es troba recollit en l'article 38 i següents de la LRAU.
  
En aquest sentit, indicar que no cal cap consulta amb municipis limítrofs.
  
Atés que es pretén la tramitació immediata d'aquestes, les consultes amb les conselleries afectades es diferirà al període d'informació pública.
  
No obstant això, pel contingut de la modificació, que atén a qüestions merament urbanístiques, no s'observa que es veja afectat el model territorial municipal.
  
De conformitat amb l'article 38.2, a l'elaboració tècnica, que s'informa mitjançant aquest edicte, i que cal entendre que forma ja un document complet, seguirà l'obertura d'un període d'informació pública per un període mínim d'un mes, anunciat en el Diari Oficial de la Generalitat Valenciana i en un diari no oficial d'ampla difusió a la localitat.
  
Durant aquest període, el projecte diligenciat del pla haurà d'estar dipositat per a la consulta pública, a l'Ajuntament.
  
De conformitat amb el que s'estableix en l'article 57.1.b de LRAU: "La resolució per la qual es convoca el període d'informació pública dels plans farà efecte suspensiu de les llicències que la llei estatal associa a l'aprovació inicial d'aquests, sense que calga ni siga exigible que aquesta resolució indique expressament les àrees afectades per la suspensió."
  
A la vista de tot això que s'ha exposat, es proposa:
  
Primer
  
L'obertura del període d'informació pública durant el termini d'un mes de la proposta de modificació de les ordenances del parc industrial d'Ingruinsa.
  
Segon
  
Procedir a la publicació del corresponent anunci en el Diari Oficial de la Generalitat Valenciana i en un diari no oficial d'ampla difusió a la localitat.
  
A la vista del que s'ha exposat, i de conformitat amb la Comissió Informativa d'Urbanisme, amb el vot en contra del senyor Ramón García, dictamina favorable l'inici de la tramitació de modificació, el Ple de la corporació municipal amb 21 vots a favor dels grups PP, PSOE, GM, CIPS i UPV, i 4 vots en contra del grup IU-Els Verds, acorda el que es diu tot seguit:
  
Primer
  
L'obertura del període d'informació pública durant el termini d'un mes de la proposta de modificació de les ordenances del parc industrial d'Ingruinsa.
  
Segon
  
Procedir a la publicació del corresponent anunci en el Diari Oficial de la Generalitat Valenciana i en un diari no oficial d'ampla difusió a la localitat.
  
Tercer
  
Requerir un informe al Departament d'Activitats sobre el règim d'usos en aquest polígon, a l'efecte de contrastar i complementar, si s'escau, la proposta feta pel Departament d'Urbanisme".
  
Cosa que es fa pública perquè se'n prenga coneixement i tinga l'efecte que pertoca, pel termini d'un mes comptador des de l'endemà de la publicació d'aquest acord, en el Diari Oficial de la Generalitat Valenciana.